ট্রেন ছাড়ার ৮ ঘণ্টা আগে টিকিট বাতিল? বন্দে ভারত–অমৃত ভারতে মিলবে না রিফান্ড

নয়াদিল্লি: বন্দে ভারত স্লিপার এক্সপ্রেস (Vande Bharat Sleeper Express) ও অমৃত ভারত ট্রেনে (Amrit Bharat Train) টিকিট বাতিলের ক্ষেত্রে কড়া ‘প্রিমিয়াম রিফান্ড নিয়ম’ চালু করল ভারতীয় রেল (Indian Railways)। নতুন নির্দেশিকা অনুযায়ী, ট্রেন ছাড়ার ৮ ঘণ্টা বা তার কম সময় আগে টিকিট ক্যানসেল করলে যাত্রীরা কোনও রিফান্ডই পাবেন না।

রেলের বিজ্ঞপ্তি অনুযায়ী,

ট্রেন ছাড়ার ৭২ ঘণ্টা আগে টিকিট বাতিল করলে কাটা যাবে ভাড়ার ২৫ শতাংশ।

৭২ ঘণ্টা থেকে ৮ ঘণ্টার মধ্যে টিকিট ক্যানসেল করলে ফেরত মিলবে ভাড়ার ৫০ শতাংশ।

৮ ঘণ্টা বা তার কম সময় আগে টিকিট বাতিল করলে এক পয়সাও রিফান্ড নয়।

আরও পড়ুন: বরফহীন হিমালয়! উত্তরের এই অচেনা শীত কি কোনও অশনি সংকেত?

রেলের বাণিজ্য বিভাগের বক্তব্য, অপ্রয়োজনীয় বা উদ্দেশ্যহীন টিকিট বুকিং ঠেকাতেই এই কড়া নিয়ম। সদ্য চালু হওয়া দেশের দুই প্রিমিয়াম ট্রেনে যাত্রী পরিষেবা আরও নিয়ন্ত্রিত ও নির্দিষ্ট করতে এই সিদ্ধান্ত নেওয়া হয়েছে।

এই দুই ট্রেনে কনফার্মড টিকিট ছাড়া অন্য কোনও টিকিট মিলবে না। অর্থাৎ, ওয়েটিং লিস্ট বা RAC ব্যবস্থা নেই বন্দে ভারত স্লিপার ও অমৃত ভারতে। পাশাপাশি, মহিলা কোটা, প্রবীণ নাগরিক, প্রতিবন্ধী ও ডিউটি পাস কোটা ছাড়া অন্য কোনও কোটা রাখা হচ্ছে না।

রেল সূত্রে জানানো হয়েছে, সাধারণ ট্রেনের তুলনায় এই নিয়ম অনেক বেশি কড়া। অন্যান্য ট্রেনে যাত্রা শুরুর ৪৮ ঘণ্টার বেশি আগে টিকিট বাতিল করলে নির্দিষ্ট অঙ্ক কেটে রিফান্ড মেলে। এমনকি যাত্রার চার থেকে ১২ ঘণ্টা আগেও কিছু ক্ষেত্রে ৫০ শতাংশ রিফান্ডের সুযোগ থাকে। কিন্তু প্রিমিয়াম ট্রেনে সেই সুবিধা থাকছে না।

রেলের কর্তারা জানিয়েছেন, বন্দে ভারত স্লিপার ট্রেনের রিজার্ভেশন চার্ট তৈরি হবে ট্রেন ছাড়ার ৮ ঘণ্টা আগে—সাধারণ ট্রেনের মতো চার ঘণ্টা আগে নয়। ফলে শেষ মুহূর্তে আসন পুনর্বিন্যাস বা টিকিট বাতিলের সুযোগ স্বাভাবিকভাবেই কমে যাবে। নতুন নিয়মে যাত্রীদের আগেভাগে পরিকল্পনা করেই টিকিট কাটার পরামর্শ দিচ্ছে রেল।

The post ট্রেন ছাড়ার ৮ ঘণ্টা আগে টিকিট বাতিল? বন্দে ভারত–অমৃত ভারতে মিলবে না রিফান্ড first appeared on KolkataTV.